Kabinet verwelkom hulp van private sektorNomvula Mokonyane. Foto: Elmond jiyane, GCIS Die kabinet het die aanbod van die private sektor om kundiges na die staatsdiens te sekondeer, met dank aanvaar. Die kabinetswoordvoerder en minister van kommunikasie, Nomvula Mokonyane, het vanoggend die inligting verskaf tydens ‘n terugvoersessie oor vandeesweek se kabinetsvergadering. In verdere ekonomiese nuus het Mokonyane aangekondig dat pres. Cyril Ramaphosa Vrydag ‘n sterk stimuluspakket gaan aankondig om die Suid-Afrikaanse ekonomie weer op koers te kry. Boonop is die departement van handel en nywerheid besig om beleggings van sowat R100 miljard uit Japan te probeer lok, en die kanse op sukses lyk goed. Ramaphosa het reeds miljarde rand in beleggings uit die Verenigde Arabiese Emirate en Saoedi-Arabië vasgeteken, asook miljarde rand se beleggings en lenings uit China, hoewel die Chinese ooreenkomste met ‘n groot mate van agterdog bejeën word deur Suid-Afrikaanse opposisiepartye. Die kabinet het Suid-Afrikaanse maatskappye versoek om hulself so ver moontlik te weerhou van afleggings en afdankings in die huidige moeilike ekonomiese klimaat. Voorts het die kabinet die voortgesette vlakke van geweldsmisdaad in die land ten skerpste veroordeel sonder om stappe daarteen aan te kondig. ‘n Skeppie goeie nuus uit die kabinetsvergadering is dat die regering aanstaande maand nuwe visumregulasies gaan aankondig wat dit makliker sal maak vir geskooldes, toeriste, sakelui en akademici om na Suid-Afrika te kom. Verskeie ooreenkomste wat minder visums sal vereis vir Suid-Afrikaners om oorsee te reis sal ook aangekondig word, het Mokonyane gesê.